Document ID: /roh_data/filtered/fineweb-2-filterrobots_roh.jsonl.gz/71112

A chaschun da la reavertura fa il Radio Rumantsch visita a NAIRS, inscuntra il directur e manader artistic Christof Rösch, la suprastanta da la Fundaziun NAIRS Urezza Famos ed artistAs che vivan e lavuran en il rom dad in stipendi a Nairs.
Il dachasa da NAIRS è l'anteriura chasa per far bogns dal Hotel Scuol Palace che sa chatta a l'ur da Scuol, gist dasper l'En. Gia la fin dals onns otganta dal 20avel tschientaner han entschet las activitads culturalas a Nairs. Dapi l'onn 2005 datti la Fundaziun NAIRS che sa descriva oz sco sintesa da halla d'art, center cultural e da chasa per artistAs da la Svizra e da tut il mund.
En la segunda part dal Magazin da cultura preschenta Clà Riatsch la poesia dal mais. Questa giada è quai la poesia «Nibels» dad Arnold Spescha.
Redacziun: Rafael Müller